als_Latn dik_Latn sag_Latn
Bishani është një fshat mes Fierit dhe Vlorës, me rreth 600 familje. Një pjesë e mirë e banorëve kanë emigruar, por ata që janë kthyer, merren seriozisht me bujqësi e blegtori. Serat me perime gjenden gjithandej. Fshati favorizohet nga toka e butë dhe me klimë të përshtatshme, edhe pse në disa raste janë dëmtuar shumë nga përmbytjet.
Gjergji Hoxha është një prej tyre. Për disa vite provoi emigrimin në Greqi e Itali, por që nje dite vendosi të kthehej për të investuar në bujqësi. Nisi të punonte tokat për prodhim vetjak, por sot ka arritur të ketë sera të tëra të prodhimit të domates, brokolit, lulelakrës etj.
“Dita nis herët në mëngjes. Së pari ndahen detyrat dhe punët e gjithsecilit, jo vetëm midis familjarëve, por edhe mes punëtorëve. Domatet tani kanë kohën e furnizimit me ushqim dhe pesticidet e nevojshme, gjithashtu ka nisur dhe procesi i lidhjes së tyre. Sipas sezonit, bëhet dhe mbjellja e kulturave të ndryshme bujqësore. Të gjithë procesin e bëjmë vetë, që nga mbjellja kutivimi, spërkatja, e deri te shpërndarja në tregje”, sqaron Gjergji.
Dimri i sivjetshëm ishte nga më të ftohtit për disa dekada, temperaturat e ulëta ishin fatale edhe për serat dhe kulturat bujqesore të Bishanit. Vetëm në serat e Gjergji Hoxhës patën 2 ton prodhim të dëmtuar, në muajt janar- shkurt.
Gjergji dhe disa banorë të tjerë thonë se fatura financiare edhe pse e majme, nuk u rimbursua nga shteti, e megjithatë teksa përpiqet të ecë përpara fermeri kërkon ngritjen e një magazine që do të magazinonte prodhimin vendas, jo vetëm të tijin por gjithë fermerëve të zonës.
“Ajo që mungon është një magazinë qendrore për mbledhjen e produkteve tona. Jemi të detyruar që, çdo ditë, të shkojmë nëpër pikat e shitjes dhe tregje për të çuar produktet tona, kjo rrit koston. Ndërtimi i saj nga shteti, jo vetëm do të nxiste prodhimin vendas, por edhe do të rriste numrin e punësuarve por dhe të ardhurat”.
Pavarësisht investimit të pakët nga shteti dhe vizionit të munguar, fermerët e Bishanit kanë një ëndërr; shtimin e prodhimeve të tyre si dhe shitjen jo vetëm brenda, por edhe në tregun ndërkombëtar.
als_Latn als_Latn als_Latn als_Latn als_Latn als_Latn als_Latn